《使君以十月上休日燕通判教授县令录参沅陵贵》
宋代·赵蕃

假日黄堂燕，穷冬白昼长。
风流话前哲，翰墨出珍藏。
莒国龙蛇字，西台锦绣章。
东莱先理致，朱老继颠狂。
最后吾宗帖，深于往事伤。
污泥跃鳅鱓，大薮暴豺狼。
薄暮仍添火，终筵更益觞。
时虽当岁廪，气乃返春阳。
此固公为德，宁云势所当。
广文忘独冷，半刺喜翱翔。
四士俱才茂，一夫惟鬓霜。
骖鸾看霄汉，买犊自耕桑。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。